Man skiet vrou, homself in parkeerterrein(Foto: Gateway Theatre of Shopping, Facebook) ŉ Saak van moord word ondersoek nadat ŉ man ŉ vrou Sondagaand in die parkeerterrein van ŉ bekende winkelsentrum in Durban geskiet het voordat hy homself kort daarna doodgeskiet het. Die man en vrou was glo in ŉ verhouding. Die voorval het omstreeks 18:40 buite die Gateway Theatre of Shopping-winkelsentrum in Umhlanga afgespeel. Volgens Michelle Shelley, bemarkingsbestuurder van die winkelsentrum, dui voorlopige verslae daarop dat die man die 25-jarige vrou in die parkeerterrein van die winkelsentrum genader en doodgeskiet het. Hy het daarna die vuurwapen op homself gedraai en ŉ skoot afgevuur. “Owerhede het die man en vrou op die toneel dood verklaar,” bevestig Shelley. “Huishoudelike voorvalle van hierdie aard is tragies en traumaties. Ons innige meegevoel aan die families.” Volgens lt.kol. Nqobile Gwala, polisiewoordvoerder, word die omstandighede van die voorval ondersoek. “ŉ Saak van moord is by die Durban-Noord-polisiestasie aanhangig gemaak en ŉ geregtelike doodsondersoek is geopen,” sê Gwala.